Deutsche Bundesbank

**Deutsche Bundesbank** (norsk: Forbundsbanken i Tyskland) er Tysklands sentralbank, med hovedkontor i Frankfurt am Main. Banken ble grunnlagt i 1957, som en videreføring av Bank deutscher Länder (norsk: de tyske delstatenes bank), stiftet 1948. Tysklands gjenforening i 1990 medførte at delstatene som hadde tilhørt det tidligere DDR, sluttet seg til banken. DDRs sentralbank (Staatsbank der DDR) ble omgjort til forretningsbank. Sentralbanken er som følge av Tysklands medlemskap i EU, også medlem av Det europeiske systemet av sentralbanker. En sentral oppgave for banken er å gjennomføre dette systemets beslutninger i Tyskland.  

## Historie
Den tyske riksbanken, *Deutsche Reichsbank*, ble etablert 1. januar 1876, ved at den prøyssiske bank i Berlin ble omdannet til sentralbank for hele Tyskland.Banken var direkte underlagt rikskansleren og ble ledet av et direktorium med en president utnevnt av keiseren etter forslag fra Forbundsrådet. 

Retten til å trykke penger var fordelt mellom riksbanken og 32 private banker. Frem til 1889 gav 19 av disse bankene avkall på denne retten, og 1906 innehadde bare de statlige sentralbankene i Baden, Bayern, Sachsen og Württemberg retten til å trykke penger i tillegg til Riksbanken.

I 1924 ble Riksbanken uavhengig av riksregjeringen, og presidenten ble valgt av et generalråd, bestående av 14 medlemmer, hvorav halvparten var utenlandske. Samtidig ble riksmarken innført som nytt betalingsmiddel for å stanse inflasjonen. 

Fra 1937 ble Riksbanken igjen direkte underlagt regjeringen. 

Etter den annen verdenskrig ble sentralbankfunksjoner først ivaretatt av delstatenes egne sentralbanker. Deretter ble i 1948 Bank deutscher Länder (De tyske delstatenes bank) stiftet, og endelig kom dagens sentralbank 1. august 1957. Deutsche Bundesbank dekket da Forbundsrepublikken Tyskland, som på det tidspunkt omfattet delstatene i Vest-Tyskland, og i tillegg Vest-Berlin som hadde en særlig status.

Etter Tysklands gjenforening i 1990 sluttet delstatene i det tidligere DDR seg til Deutsche Bundesbank. Sentralbanken i DDR, kalt Staatsbank der DDR, fulgte en annen utvikling ved først å skifte navn til Staatsbank Berlin, for deretter i 1994 å bli sammenføyd med KfW Bankengruppe. Det var dermed Deutsche Bundesbank som fikk ansvaret med å innføre Deutsche Mark i det tidligere DDR.

Innføringen av euro i Tyskland i 2002, medførte at Deutsche Bundesbank mistet sin enerett til å trykke penger. Euroen ble fra dette tidspunkt utstedt av Den europeiske sentralbank, som også har sitt hovedkontor i Frankfurt am Main.

## Sentralbanksjefer
*1876 – 1890  Hermann von Dechend
*1890 – 1908  Richard Koch 
*1908 – 1923  Rudolf E.A. Havenstein
*1923 – 1930  Hjalmar Schacht
*1930 – 1933  Hans Luther
*1933 – 1939  Hjalmar Schach
*1939 – 1945  Walther Emanuel Funk
*1948–1957: Karl Bernard
*1948–1957: Wilhelm Vocke
*1958–1969: Karl Blessing
*1969–1977: Karl Klasen
*1977–1979: Otmar Emminger
*1980–1991: Karl Otto Pöhl
*1991–1993: Helmut Schlesinger
*1993–1999: Hans Tietmeyer
*1999–2004: Ernst Welteke
*2004: Jürgen Stark, 
*2004- 2011: Axel A. Weber
* 2011-2021: Jens Weidmann
*2022- : Joachim Nagel

## Bildegalleri

File:Reichsbank berlin jaegerstr.jpg|Riksbanken i Jägerstrasse i Berlin
File:ZK-SED-Berlin.jpg|Den nye bankbygningen, Haus am Werderschen Markt i Berlin, oppført i 1940. Senere SED-hovedkvarter, nå del av Tysklands utenriksdepartement
File:Deutschebundesbank-ffm003.jpg|Hovedkontoret i Frankfurt am Main


## Se også
*Liste over verdens sentralbanker

## Referanser


## Eksterne lenker
* 
*